**22 novembre 2019**

**IV Jornada sobre Art i Activisme contra la Violència de Gènere**

Sobre art, fotoperiodisme, il·lustració i xarxes socials

Dins de la **Setmana del Gènere, la Igualtat i la Diversitat de la UPV**.

[www.artecontraviolenciadegenero.org](http://www.artecontraviolenciadegenero.org) arteyactivismocontraviolencia@gmail.com

**Biografies:**

* **Eva Máñez (València, 1971)**

Fotoperiodista freelance i membre del col·lectiu de periodistes i fotoperiodistes valencianes Les Beatrius. Combina la labor professional com a fotoperiodista freelance amb pràctiques artístiques i d'activisme social. Actualment es troba immersa en un projecte audiovisual sobre la recuperació de la memòria a través de fotografia i els àlbums familiars, i un altre a escala internacional sobre la violència cap a les dones i les estratègies de resistència feminista al Perú i Bòsnia. La seua exposició de fotografies d'Haití va ser exposada en una vintena de llocs. Va exposar en la Calcografia Nacional, en la mostra col·lectiva "Madrid Capital Animal". Ha exposat individualment a La Nau amb el projecte "Inclusives" sobre educació artística i persones en risc d'exclusió, i al Centre Cultural Rambleta amb "Qui és qui", una mostra de retrats de la societat valenciana. Acaba d'exposar el treball sobre les fosses de Paterna de persones represaliades pel franquisme a la UPV i sobre la comunitat trans de Cuzco, del Perú, a Les Naus. Forma part del col·lectiu de dones fotoperiodistes Dones Objectives, amb qui ha participat en les exposicions "Dones x dones", "Diverses" i "Ciutat de les dones". Ha participat en nombroses exposicions col·lectives, com “Fragments d’un any” (mostra de fotoperiodisme valencià), "Històries de VHIvidA" (sobre persones portadores del VIH), "Imatges del poder" (al MUVIM) o "Women in Work" (amb una mostra de fotografies sobre el treball de les costureres al Camerun). Al festival d'art Intramurs va destacar per una intervenció urbana audiovisual sobre la memòria dels veïns i veïnes de Natzaret i els processos de gentrificació. Ha col·laborat amb organitzacions de persones amb malaltia mental, gitanes o immigrants, i amb dones, impartint cursos de fotografia com a eina d'autoconeixement. És membre del col·lectiu de dones comunicadores feministes Les Beatrius, nascut després de la marxa de les dones del passat 8 de març.

**Resum de la seua conferència:**

**“Fotoperiodisme i feminisme”**

Els mitjans de comunicació són fonamentals a l'hora de crear opinió i transmetre valors i prejudicis. El masclisme és una cosa que es dóna en tots els àmbits de la societat, i la premsa, com a part d'aquesta cultura, els reprodueix i reforça el patriarcat. Les professionals que treballem en aquests som responsables també de com tractem els temes de gènere. Hi ha masclisme en els mitjans? Com és la imatge que dóna la premsa de les dones? La imatge és fonamental en els mitjans de comunicació i és bàsica a l'hora d'interpretar la realitat. Però el llenguatge audiovisual mai és imparcial, sempre conté el punt de vista de qui pren la fotografia. D'igual manera, hi ha una responsabilitat en qui elegeix un tema o la inclusió d'una foto o una altra, la grandària en què apareix, en quin lloc del periòdic, etc. Un punt de vista amb perspectiva de gènere en la fotografia de premsa és bàsic per a poder transformar la societat.

* **Marisol Salanova (València, 1982)**

Crítica d'art i curadora. És llicenciada en Filosofia per la Universitat de València i professora de Disseny de Moda al Centre Oficial d'Estudis Superiors Barreira. Té el títol de Màster en Producció Artística per la Facultat de Belles Arts de la Universitat Politècnica de València, i ha sigut docent invitada en seminaris i tallers, alguns dels quals han tingut lloc a les universitats d'Oxford i Brighton al Regne Unit i a la Universitat de Califòrnia a Berkeley, els Estats Units, tractant temes com el ciberfeminisme, la machinima, la crítica d'art i els estudis de gènere. Ha comissariat nombrosos esdeveniments internacionals, festivals i exposicions. Publica textos crítics amb regularitat en revistes, magazins i periòdics (*Descubrir el Arte, ABC Cultural, El Matí, Revista Mirall*) i codirigeix Micromegas, editorial dedicada a la publicació de llibres d'art.

**Resum de la seua conferència:**

**“La resiliència com a relat: de l'obra d'art al muntatge expositiu”**

És possible conscienciar sobre la violència masclista des de l'art contemporani? Quin és el paper de les artistes feministes i com pot veure's amplificat el seu missatge? La conferència consistirà en una anàlisi dels projectes de conservació en què la ponent ha treballat al llarg dels anys sobre feminisme i violència de gènere des de l'art, identificant mecanismes i eines emprats tant per artistes en les seues obres com en el desenvolupament del relat durant el plantejament expositiu. Un muntatge expositiu adequat pot donar compte d'una sèrie d'injustícies socials que d'una altra manera passarien desapercebudes per al públic, ja que depenen dels possibles diàlegs que s'establisquen entre les obres. Veurem exemples concrets d'exposicions, mediació i també de com la crítica d'art té la capacitat de promoure la reflexió sobre aquest tema.

* **Sara Fratini. (Veneçuela,1985)**
* Artista i il·lustradora. Amb tres anys, ja intentava dibuixar amb els peus, però en veure que no resultava va decidir canviar els peus per les mans i des de llavors porta un llapis i un quadern a tots els llocs. Va cursar la llicenciatura de Belles Arts a la Universitat Complutense de Madrid; estudis d'Il·lustració a Nancy, França, i el Màster en Mitjans d'Impressió Gràfica, Il·lustració i Encunyació Artística UCLM / FNMT. Ha realitzat murals en diferents ciutats europees. Des del 2012 es fa càrrec de La Guarimba International Film Festival, en el qual organitza una exposició anual de cartells d'artistes de tot el món i diferents projectes socioculturals.
* **Resum de la seua conferència:**

**“La importància de la veu”**

Des que som petites escoltem el que no hem de fer i com hem de comportar-nos. Aprenem a viure amb una culpa que no entenem molt bé si sempre ha estat dins de nosaltres o si, senzillament, la vam aprendre amb el pas dels anys. Sempre vaig pensar que havia de seguir certes regles, ser d'una manera específica, fins que vaig començar a dibuixar. Va ser llavors quan vaig escoltar la meua veu. En aquesta conferència farem un recorregut il·lustrat pel procés de reconèixer la veu interior, de les inquietuds, del que callem, de la por i del llarg procés d'acceptació.

* **Mau Monleón Pradas (València 1965)**

És doctora i professora en Belles Arts a la UPV, i directora de la Plataforma de Lluita contra la Violència de Gènere. Artista interdisciplinària i activista, especialitzada en art públic. Se centra en els estudis feministes i de gènere prestant especial atenció a les migracions, el feminicidi i la violència simbòlica. Utilitza el vídeo, la fotografia, l'escultura i la instal·lació, entre altres dispositius. Com a comissària, destaquen els seus projectes In Out House. Circuits de Gènere i Violència en l'Era Tecnològica (2015) i Women in Work. Dona, Art i Treball en la Globalització” (2017). Dirigeix el Congrés Internacional Dona, Art i Tecnologia en la Nova Esfera Pública (2010); el Simposi Internacional Pràctiques Artístiques en Contextos Urbans (2014), i el primer i segon Simposi sobre Art i Activisme contra la Violència de Gènere (2015, 2016). Entre les publicacions, cal subratllar: *La experiencia de los límites. Híbridos entre escultura y fotografía en la década de los ochenta* (1999); d. a., *Nosotr@s hablamos. Superando discriminaciones en la adolescencia* (2011); d. a.*, In-Out House. Circuitos de género y violencia en la era tecnológica*, UPV i Pontevedra (2012 i 2013); *Towards a Socio-Political Ethics of Art and Technology in the Era of Globalization. Fighting Gender Violence in the Public Sphere, Critical Cartography of Art and Visuality in the Global Age* (2014); d. a., *Disculpen las molestias, el machismo mata* (2015); *Art participatiu contra la violència de gènere i la desigualtat entre els sexes*, ArtistAAs I (2016).

[www.maumonleon.es](http://www.maumonleon.es)